8.9.2022
SL
Uradni list Evropske unije
C 345/5
V (Objave)
SODNI POSTOPKI
SODIŠČE EFTE Zahtevek za svetovalno mnenje Sodišča Efte, ki ga je dne 14. marca 2022 vložilo Oslo tingrett v zadevi Stendi AS & Norlandia Care Norge AS proti Oslo kommune v/ordføreren (Zadeva E-4/22) (2022/C 345/04) Sodišče Oslo tingrett (Okrožno sodišče v Oslu) je 14. marca 2022 pri Sodišču Efte vložilo zahtevek za svetovalno mnenje v zadevi Stendi AS & Norlandia Care Norge AS proti Oslo kommune v/ordføreren, ki ga je tajništvo Sodišča Efte prejelo 30. marca 2022, in sicer glede naslednjih vprašanj: O tem, ali naročilo spada v pojem storitve ali ne: 1.
Ali je treba odplačno pogodbo, ki določa zagotavljanje dolgoročnih mest v domovih za nego, za katero se javno naročilo izvaja pod pogoji, opisanimi [v zahtevku], šteti za pogodbo, ki se nanaša na opravljanje „storitev“ iz člena 2(1), točka 9, Direktive 2014/24/EU?
O izjemi iz člena 32 Sporazuma EGP za izvajanje javne oblasti: 1.
Ali na možnost javnega naročnika, da se sklicuje na izjemo iz člena 32 Sporazuma EGP v povezavi s členom 39, vpliva kaj od naslednjega: a) če so bile zadevne storitve predhodno predmet javnih naročil storitev med naročnikom in neprofitnimi organizacijami ter drugimi (nepridobitnimi) izvajalci?
b) če se drugi javni naročniki v isti državi še vedno odločajo za sklepanje pogodb za enakovredne storitve z neprofitnimi organizacijami in drugimi (nepridobitnimi) izvajalci?
c) če pooblastilo za sprejemanje odločitev o izvajanju prisilne zdravstvene oskrbe oseb, ki nimajo pravne sposobnosti za dajanje soglasja in ki nasprotujejo tej zdravstveni oskrbi, ni neposredno dano izvajalcu javnega naročnika, temveč zdravstvenemu osebju, ki dela za izvajalca? 2.
Kako je treba razlagati besedilo „četudi občasno“ iz člena 32 Sporazuma EGP v povezavi s členom 39?
O pridržku za neprofitne organizacije: 1.
Ali člena 31 in 36 Sporazuma EGP ter členi 74 do 77 Direktive 2014/24/EU nasprotujejo nacionalni zakonodaji, ki javnim naročnikom omogoča, da pod pogoji, določenimi v zadevni nacionalni zakonodaji, pridržijo pravico do sodelovanja v postopkih oddaje javnih naročil v zvezi z zdravstvenimi in socialnimi storitvami za „neprofitne organizacije“?